<classify> SERIKALI imesema haijapokea taarifa rasmi kuhusu serikali ya Marekani kupiga marufuku raia wa Tanzania kushiriki katika bahati nasibu ya kupata viza ya kuingia Marekani ikiwemo kuwepo kwa zuio la Mkuu wa Mkoa wa Dar es Salaam Paul Makonda kuingia nchini humo.Bahati nasibu hiyo hutoa viza kwa watu takribani 50,000 kutoka nchi zenye kasi ndogo ya maendeleo kila mwaka kuingia na kufanya kazi Marekani.Kupitia akaunti yake ya Twitter Waziri wa Mambo ya Nje wa Marekani Mike Pompeo alibainisha uamuzi wa nchi hiyo kumzuia Makonda na mkewe Mary Felix Massenge kuingia Marekani kwa tuhuma za kukiuka haki za binadamu.Hatuwezi kujibu jambo ambalo sisi halijatufikia rasmi, haya unayosema tumeyasikia kama nyie. Kama nchi kuna utaratibu wa kuwasiliana rasmi si kupitia mitandao, amesema Msemaji wa Mambo ya Nje nchini Emmanuel Buhohela.Kupitia Shirika la Utangazaji la Uingereza BBC, Nchi ya Sudan pia raia wake wamepigwa marufuku kuingia katika bahati nasibu hiyo.Wakati huo huo raia wa nchi nne ikiwemo mbili za Afrika Nigeria na Eritrea wamepigwa marufuku kabisa kuomba viza za kuhamia Marekani.Marufuku hiyo pia itazihusisha nchi za Myanmar na Kyryzstan. Hata hivyo raia wa nchi hizo ambao watataka kuingia Marekani kwa kutalii ama biashara wataruhusiwa.Katika ukurasa wa Pompeo, alisema marufuku ya Makonda kuingia Marekani imetokana na tuhuma zinazomkabili za kushiriki katika ukandamizaji wa haki za binadamu.Ukandamizaji wa haki ambao Makonda anatuhumiwa ni pamoja na kunyima watu haki ya kuishi, haki ya uhuru wa kujiamulia mambo na usalama wa watu.  <topic>: KITAIFA 